ยาสูบเคาะเครื่องจักร6พันล.
รายงานข่าวจากกระทรวงการคลัง เปิดเผยว่า ที่ประชุมคณะกรรมการโรงงานยาสูบมีการหารือ
21 ก.พ. 2558

โดย...ทีมข่าวโพสต์ทูเดย์
บอร์ดยาสูบเตรียมเคาะแผนลงทุนเครื่องจักร คาดใช้เงินเดิม พร้อมส่งคืนพื้นที่สร้างสวนเบญจกิติเร็วขึ้น 2 ปี
รายงานข่าวจากกระทรวงการคลัง เปิดเผยว่า ที่ประชุมคณะกรรมการโรงงานยาสูบมีการหารือเรื่องความคืบหน้าโครงการลงทุนจัดซื้อเครื่องจักรที่จะนำมาใช้ในโรงงานแห่งใหม่ ที่ อ.โรจนะ จ.พระนครศรีอยุธยา ล่าสุดได้ข้อสรุปว่า จะยังคงกรอบงบประมาณเดิมตามที่เคยขอไว้ที่ราว 6,000 ล้านบาท จากเดิมก่อนหน้านี้ในการหารือกับตัวแทนบริษัททั้งคนไทยและต่างประเทศจากจากเยอรมนี อิตาลี ฝรั่งเศส จีน และสหรัฐ เข้ามารับฟังข้อมูลรวมกว่า 20 บริษัท ได้ข้อสรุปว่าอาจต้องมีการปรับราคากลางขึ้นอีกประมาณ 30-50% เนื่องจากเป็นกรอบวงเงินเก่าที่มีการอนุมัติมานานตั้งแต่ปึ 2549-2550
ทั้งนี้ จากการส่งทีมผู้บริหารและวิศวกรเดินทางไปดูแหล่งผลิตเครื่องจักรในต่างประเทศ ได้ข้อสรุปว่าราคาเครื่องจักรในภาพรวมอาจไม่สูงอย่างที่ประเมินไว้ ประกอบกับทางโรงงานยาสูบจะนำเครื่องจักรเก่าที่ยังมีประสิทธิภาพดีเอาไปใช้ได้บางส่วนทำให้ประหยัดงบประมาณ จึงทำให้วงเงินที่ตั้งไว้ 6,000 ล้านบาท ยังเพียงพอต่อการลงทุนในครั้งนี้  
“รูปแบบสัญญาได้ข้อสรุปว่า จะมีสัญญาด้านกระบวนการผลิตยาเส้น (Primary Process) 2 สัญญาและสัญญาว่าจ้างในกระบวนการอื่นอีก 2 สัญญา และได้เพิ่มสัญญาผู้ที่จะเข้ามาวางระบบ ติดตั้งเครื่องจักรทั้งหมดอีก 1 สัญญารวมเป็น 5 สัญญา” แหล่งข่าวเปิดเผย
นอกจากนี้ ที่ประชุมคณะกรรมการโรงงานยาสูบยังได้ข้อสรุปเรื่องการย้ายโรงงานยาสูบทั้งหมดเพื่อคืนพื้นที่ทำสวนสาธารณะเบญจกิติให้เร็วขึ้น จากกำหนดเดิมต้องคืนทั้งหมดภายในปี 2562 จะปรับให้เร็วขึ้นภายในปี 2560 โดยทางโรงงานยาสูบต้องเริ่มแผนย้ายโรงงานและทยอยคืนพื้นที่ทันที เช่น ในส่วนของโกดังร้างที่ไม่ใช้งานและเตรียมเรื่่องการก่อสร้างบ้านพักสำหรับพนักงานที่ต้องย้ายไปทำงานที่โรงแห่งใหม่ที่ จ.พระนครศรีอยุธยา ซึ่งแผนทั้งหมดจะมีการนำเสนอในที่ประชุมคณะกรรมการโรงงานยาสูบในวันที่ 24 ก.พ.ที่จะถึงนี้
ก่อนหน้านี้ น.ส.ดาวน้อย สุทธินิภาพันธ์ คณะกรรมการและรักษาการผู้อำนวยการโรงงานยาสูบ กล่าวว่า จะหารือกระทรวงเทคโนโลยีสารสนเทศและการสื่อสาร เพื่อนำระบบไอทีคุณธรรมมาใช้เปิดประมูลจัดซื้อจัดจ้างให้มีความโปร่งใส เบื้องต้นจะหารือระบบการย้ายเครื่องเก่าไปโรงงานแห่งใหม่เพื่อให้ผลิตได้ต่อเนื่อง บุหรี่ไม่ขาดตลาด และต้องทำเรื่องประมูลเครื่องจักรใหม่ควบคู่กันไป